 Mika 3 IBhayibheli Elikuyi-Internet INguqulo Yezwe Elisha3 Futhi ngathi: Ngicela nizwe, nina zinhloko zakwaJakobe nani balawuli bendlu ka-Israyeli. Akuwona yini umsebenzi wenu ukwazi ubulungisa? 2 Nina enizonda okuhle nenithanda ububi, enebula abantu isikhumba sabo nenyama yabo emathanjeni abo; 3 nina futhi enidle inyama yabantu bami, nenihlubule sona kanye isikhumba sabo kubo, naphula amathambo abo aba yizicucu, nawachoboza aba yizicucwana njengalokho okusembizeni enomlomo obanzi nanjengenyama embizeni yokupheka. 4 Ngaleso sikhathi bayocela usizo kuJehova, kodwa ngeke abaphendule. Futhi uyobafihlela ubuso bakhe ngaleso sikhathi, njengoba nje benze ububi ezenzweni zabo. 5 Yilokhu uJehova akushilo ngokumelene nabaprofethi abanhlanhlathisa abantu bami, abalumayo ngamazinyo abo futhi empeleni abamemeza bathi, Ukuthula! nalabo futhi, okuthi lapho umuntu engafaki okuthile emilonyeni yabo, bangcwelise impi ngokumelene naye, 6 Ngakho niyoba nobusuku, kangangokuthi ngeke kube nambono; futhi niyoba nobumnyama, ukuze ningabhuli. Abaprofethi bayoshonelwa ilanga nosuku luyoba mnyama phezu kwabo. 7 Ababoni bemibono kuyomelwe babe namahloni, nababhuli ngokuqinisekile bayodumazeka. Kuyomelwe bamboze amadevu, bonke, ngoba kungekho mpendulo evela kuNkulunkulu. 8 Ngakolunye uhlangothi, mina ngigcwele amandla, ngomoya kaJehova, nobulungisa nobukhulu, ukuze ngitshele uJakobe ukuvukela kwakhe no-Israyeli isono sakhe. 9 Ngicela nizwe lokhu, nina zinhloko zendlu kaJakobe nani balawuli bendlu ka-Israyeli, nina eninengwa ubulungisa nenenza yonke into eqondile ibe yisigwegwe; 10 enakha iZiyoni ngezenzo zokuchitha igazi neJerusalema ngokungalungi. 11 Abayizinhloko bakhe bahlulela ngenjongo yokuthola isifumbathiso nje kuphela, nabapristi bakhe bafundisa ngenjongo yokuthola imali nje, nabaprofethi bakhe babhula ngenjongo yokuthola imali nje kuphela; nokho balokhu bezisekela ngoJehova, bethi: UJehova akaphakathi kwethu yini? Ngeke kufike inhlekelele phezu kwethu. 12 Ngakho ngenxa yenu iZiyoni liyolinywa njengensimu nje, neJerusalema uqobo liyoba nje yinqwaba yezincithakalo, nentaba yendlu iyoba njengezindawo eziphakeme zehlathi. 